ORDE do 2 de maio de 2008 pola que se establecen as bases reguladoras para a concesión de subvencións, en réxime de concorrencia competitiva, ás bibliotecas galegas de titularidade privada, e se procede á súa convocatoria para o ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 13/05/2008

O ámbito de actuación da Consellería de Cultura e Deporte responde ao vixente marco institucional de distribución de competencias, configurado basicamente no Estatuto de autonomía de Galicia. Este, no artigo 27.19º, establece como competencia exclusiva da Xunta de Galicia o fomento da cultura en Galicia, e, no artigo 32, que lle corresponde ao Goberno da nosa comunidade autónoma a defensa e promoción dos valores culturais do pobo galego.
A Consellería de Cultura e Deporte asume as competencias que a facultan para o deseño, programación, desenvolvemento e execución da política cultural do Goberno de Galicia en todas as súas vertentes. Compételle a esta consellería a elaboración de normas e propostas para impulsar a creación e promover e difundir a cultura nos seus diversos eidos a través da xestión das diferentes axudas e instrumentos de colaboración coas asociacións, fundacións e outras entidades, de carácter público ou privado, que desenvolvan un labor dentro do seu ámbito competencial.
Pola súa vez, no eido concreto da biblioteconomía e da lectura, a Lei 17/2006, do 27 de decembro, do libro e da lectura de Galicia, ten como un dos seus obxectivos a promoción do libro, o fomento da lectura e a normalización da presenza do libro en todos os sectores da sociedade.
No exercicio destas competencias, a Consellería de Cultura e Deporte quere establecer con esta orde un instrumento que, axeitándose á normativa xeral vixente, marque as pautas para unha distribución, consonte os criterios de publicidade, obxectividade e concorrencia, dos recursos destinados ao fomento da lectura por entidades e asociacións de titularidade privada, de acordo cos principios recollidos na Lei 9/2007, do 13 de xuño, de subvencións de Galicia.
Por todo o exposto e no uso das facultades que me foron conferidas,
DISPOÑO:
Artigo 1º.-Finalidade e obxecto.
1. É obxecto desta orde fixar, para o exercicio 2008, o réxime de concesión, en concorrencia competitiva, de subvencións para o que atinxe ao tratamento dos fondos bibliográficos e a realización de programas ou actividades de promoción do hábito lector, nas bibliotecas de titularidade privada de Galicia e que pertencen a entidades galegas sen ánimo de lucro, que sexan solicitadas á Consellería de Cultura e Deporte, conforme ao procedemento que a continuación se establece.
2. En concreto, as actividades obxecto de subvención serán as seguintes:
Talleres de animación lectora; campañas de animación á lectura; concursos de lectores; clubs do libro; publicidade das actividades obxecto de subvención; gastos de funcionamento dos clubs de lectura, incluída a adquisición de exemplares múltiples para o seu funcionamento; gastos de persoal para a dirección e coordinación das actividades; aluguer de servizos técnicos para a realización das actividades; gastos de xestión e administración para a realización de actividades obxecto de subvención (material de oficina, gastos de comunicacións, catalogación de fondos, etc.).
3. Pola súa vez, non se financian os seguintes gastos:
Obras en inmobles, adquisición de maquinaria e equipamento inventariable e gastos correntes de funcionamento da entidade, nin de fondos bibliográficos, agás os exemplares destinados aos clubs de lectura.
4. O procedemento para a concesión das subvencións recollidas nesta orde será tramitado en réxime de concorrencia competitiva, ao abeiro do disposto no artigo 19.1º da Lei 9/2007, do 13 de xuño, de subvencións de Galicia. Co fin de cumprir co principio de concorrencia sinalado, as solicitudes serán examinadas por unha comisión de avaliación, que se axustará aos preceptos contidos no título II, capítulo II, da Lei 30/1992, do 26 de novembro, de réxime xurídico das administracións públicas e do procedemento administrativo común.
5. No desenvolvemento desta orde, observarase o disposto nas seguintes leis e disposicións:
1º Lei 9/2007, do 13 de xuño, de subvencións de Galicia.
2º Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se atope derrogado.
3º Lei 16/2007, do 26 de decembro, de orzamentos xerais da Comunidade Autónoma de Galicia para o 2008.
4º Lei 4/2006, do 30 de xuño, de transparencia e boas prácticas na Administración pública galega.
E supletoriamente:
5º Lei 38/2003, do 17 de novembro, xeral de subvencións.
6º Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
7º Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 2º.-Imputación orzamentaria e contía.
1. As subvencións reguladas nesta orde concederanse con cargo á aplicación orzamentaria 12.02.432A.481.0 dos orzamentos xerais da Comunidade Autónoma de Galicia para 2008, por un importe máximo de 80.000  (oitenta mil euros).
2. A concesión das axudas queda sometida á condición de existencia de crédito axeitado e suficiente no momento da resolución.
Artigo 3º.-Beneficiarios.
1. Poderán optar a estas subvencións as bibliotecas de titularidade privada con domicilio social en Galicia.
2. Non poderán ser beneficiarios desta axuda aquelas entidades que se atopen nalgún dos supostos previstos nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
3. Non poderán beneficiarse desta axuda aquelas persoas ou entidades que anteriormente recibisen algunha outra axuda ou subvención da Consellería de Cultura e Deporte e non xustificasen o seu investimento ou incumprisen algunha das condicións ou obrigas estipuladas, e resultasen sancionadas por calquera destes aspectos.
Artigo 4º.-Presentación de solicitudes, prazo e documentación.
1. As entidades ou persoas que desexen acollerse a esta orde deben presentar a correspondente solicitude no prazo dun mes, contado a partir do día seguinte ao da publicación desta orde no Diario Oficial de Galicia, mediante unha instancia dirixida á conselleira de Cultura e Deporte, consonte o modelo que figura como anexo I, e poderana presentar no rexistro xeral da Consellería de Cultura e Deporte, nos rexistros das súas delegacións provinciais ou por calquera dos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Á solicitude xuntaráselle a documentación que a seguir se relaciona:
a) Solicitude cuberta consonte o modelo que figura no anexo I desta orde.
b) Fotocopia do DNI do solicitante, NIF da entidade e, se for o caso, un poder que habilite para representar a entidade para este efecto, outorgado polo órgano de goberno da entidade.
c) Declaración do solicitante das subvencións solicitadas para o mesmo fin ás administracións públicas, conforme o anexo II desta orde.
d) Memoria explicativa e detallada do programa ou actividades que se pretenden realizar, en que se indique o ámbito territorial e social destas e se xustifique a necesidade, amais dunha previsión de resultados.
e) Breve memoria descritiva das actividades de fomento da lectura realizadas polo solicitante ata 2008.
f) Calendario de execución das actividades.
g) Orzamento desagregado e detallado do programa ou actividade, con expresión das axudas solicitadas ou concedidas por parte doutros organismos públicos ou privados.
3. As solicitudes poden fotocopiarse das publicadas como anexo desta orde ou obterse na páxina da internet
http://culturaedeporte.xunta.es/
4. Ao abeiro do estabelecido no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2008, a presentación da solicitude polo interesado comportará a autorización á Dirección Xeral de Creación e Difusión Cultural para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias co Estado e coa Seguridade Social. Estes requisitos deben acreditarse, se for o caso, antes de efectuar a proposta de resolución, así como da tramitación dos pagamentos, segundo o título I da Lei 9/2007, do 13 de xuño, de subvencións de Galicia.
Artigo 5º.-Emenda de solicitudes.
Se a documentación presentada fose incompleta ou presentase erros emendables, requirirase o solicitante para que, no prazo de 10 días hábiles, emende a falta ou presente os documentos preceptivos, coa advertencia de que, de non o facer, considerarase como desistido da súa solicitude, de acordo co previsto no artigo 20.5º da Lei 9/2007, do 13 de xuño, de subvencións de Galicia.
Artigo 6º.-Instrución e selección de solicitantes.
1. Correspóndelle á Dirección Xeral de Creación e Difusión Cultural a instrución do procedemento de concesión de subvencións, que desenvolverá de oficio cantas actuacións considere necesarias para a determinación, coñecemento e comprobación dos datos en virtude dos cales deba formularse a proposta de resolución.
2. A comisión avaliadora a que fai referencia o punto 4 do artigo 1º estará constituída polos seguintes membros:
a) Presidente: o director xeral de Creación e Difusión Cultural.
b) Tres vogais: a subdirectora xeral de Creación e Difusión Cultural, o xefe do Servizo de Bibliotecas e a xefa do Servizo de Promoción e Difusión Cultural.
c) Un funcionario, designado polo director xeral de Creación e Difusión Cultural, que actuará como secretario.
3. A comisión valorará os expedientes consonte os seguintes criterios:
a) Proxectos que teñan como finalidade a creación de clubs de lectura estables: ata 10 puntos.
b) Importancia da traxectoria da entidade para o desenvolvemento cultural de Galicia, valorada consonte o tempo de actividade e as actuacións desenvolvidas ata 10 puntos.
c) Proxectos que teñan como obxectivo a implantación de programacións estables de actividades de fomento do libro e da lectura: ata 10 puntos.
d) Carácter continuado e non ocasional da actividade: ata 5 puntos.
e) Potencial número de beneficiarias/os do programa ou actividade: ata 5 puntos.
f) Nivel de autofinanciamento do programa ou actividade: ata 5 puntos.
g) Repercusión territorial do programa ou actividade: ata 5 puntos.
4. O informe que emita a comisión valorará a totalidade dos expedientes que cumpran os requisitos previstos nesta orde.
O órgano instrutor, á vista dos expedientes e do informe de avaliación emitido, formulará a proposta de resolución motivada, ata o límite do crédito dispoñible.
No suposto de que algunha entidade non acepte a axuda ou renuncie a esta, o órgano instrutor poderá formular proposta de resolución complementaria, adxudicando o importe dispoñible ás solicitudes valoradas pola comisión e que non obtiveron axuda por límites orzamentarios, de acordo coa orde de puntuación establecida.
Artigo 7º.-Resolución.
1. Á vista da proposta de resolución, a conselleira de Cultura e Deporte da Xunta de Galicia ditará a resolución que proceda, motivada, con indicación do obxecto e importe do proxecto subvencionado e a contía das axudas concedidas.
2. O prazo máximo para ditar e notificarlles aos interesados a resolución expresa non poderá superar os nove meses, segundo establece o artigo 23.4º da Lei 9/2007, do 13 de xuño, de subvencións de Galicia. O prazo computarase a partir da publicación desta convocatoria.
O vencemento do citado prazo, sen que se notifique a resolución expresa, lexitima o interesado para entender como desestimada a súa solicitude por silencio administrativo.
No caso daquelas solicitudes que se desestimasen, os solicitantes poden retirar a documentación presentada.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
4. Consonte o artigo 16.1º da Lei 9/2007, do 13 de xuño, de subvencións de Galicia, as axudas outorgadas ao abeiro desta orde figurarán no Rexistro Público de Axudas, Subvencións e Convenios.
Artigo 8º.-Importe máximo das subvencións.
O importe máximo por beneficiario destas subvencións será de 10.000 , e en ningún caso poderá superar o custo das actividades que desenvolvan as entidades beneficiarias, xa sexa illadamente ou en concorrencia con subvencións ou axudas doutras administracións ou entes públicos ou privados.
Artigo 9º.-Aceptación.
Notificada a resolución definitiva polo órgano competente, os interesados propostos como beneficiarios, dispoñerán dun prazo de 10 días para a súa aceptación, transcorrido o cal sen que se producise manifestación expresa, entenderase tacitamente aceptada.
Artigo 10º.-Xustificación e pagamentos.
1. Os beneficiarios da subvención quedan obrigados a xustificar a totalidade do orzamento no prazo dos 20 días hábiles seguintes á finalización da actividade e, en todo caso, antes do 1 de novembro de 2008, mediante a presentación dos xustificantes acreditativos, facturas e xustificantes de aboamento destas, e demais documentos de valor probatorio equivalente, orixinal e dúas fotocopias, xunto coa relación detallada destes, cunha memoria explicativa das actuacións desenvolvidas en relación coa finalidade da axuda concedida, dous exemplares da publicidade xerada, así como certificación expedida pola entidade bancaria da titularidade da conta onde se debe realizar o pagamento da subvención. Cada un destes documentos deberá estar debidamente asinado. A documentación presentarase por duplicado.
2. Unha vez xustificada, librarase a cantidade adxudicada. De non se xustificar a totalidade da axuda, no pagamento descontarase a cantidade proporcional que corresponda.
3. Os beneficiarios desta axuda quedarán suxeitos ás obrigas recollidas no artigo 11 da Lei 9/2007, do 13 de xuño, de subvencións de Galicia.
4. Cando as actividades fosen financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, procedencia e aplicación de tales fondos ás actividades subvencionadas, segundo recolle o artigo 28.6º da Lei 9/2007, do 13 de xuño, de subvencións de Galicia.
Artigo 11º.-Obrigas dos beneficiarios.
1. As actividades subvencionadas con cargo a esta orde deben contribuír á normalización da lingua galega. As accións de difusión, publicidade e comunicación da actividade subvencionada desenvolveranse en galego.
2. Os beneficiarios das subvencións, unha vez aceptadas estas por escrito, quedarán obrigados a destinar os fondos percibidos para o obxecto concreto para o cal fosen concedidos, e deben comunicarlle á delegación provincial que corresponda da Consellería de Cultura e Deporte, os días e horas das actividades subvencionadas. A delegación provincial poderá comprobar, cando o considere conveniente, a execución dos proxectos.
3. Os beneficiarios da subvención farán constar en toda a publicidade xerada pola actividade subvencionada que recibiron unha subvención da Consellería de Cultura e Deporte-Dirección Xeral de Creación e Difusión Cultural, utilizando a normativa de imaxe corporativa da Xunta de Galicia. Cumprirán, así mesmo, coa normativa vixente exixida para o depósito legal.
4. No momento de xustificar a execución total do proxecto e, en calquera caso, antes do pagamento, o peticionario debe presentar unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades.
5. O beneficiario queda obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 12º.-Anulación e reintegro da axuda.
1. Procederá o reintegro, total ou parcial, das subvención e axudas públicas percibidas cando concorra calquera das circunstancias previstas no título II da Lei 9/2007, do 13 de xuño, de subvencións de Galicia.
2. No caso de que o beneficiario da axuda incumprise algunha das condicións ou obrigas estipuladas, a Consellería de Cultura e Deporte instruirá un expediente sancionador, de conformidade co previsto no título IV da Lei 9/2007, do 13 de xuño, de subvencións de Galicia.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, pode dar lugar á modificación da resolución de concesión.
Artigo 13º.-Recursos.
Contra os actos resolutivos, que esgotan a vía administrativa, poderá o interesado interpoñer recurso contencioso-administrativo perante o Tribunal Superior de Xustiza de Galicia, no prazo de dous meses contados desde a recepción da notificación da resolución ou, potestativamente interpoñer, no prazo dun mes desde a recepción da resolución, recurso de reposición perante a conselleira de Cultura e Deporte.
Disposicións derradeiras
Primeira.-Facúltase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda. Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de maio de 2008.
Ánxela Bugallo Rodríguez
Conselleira de Cultura e Deporte
Ver referencia pdf "09100D015P060.PDF"